ฮ่องกง-จีน เปิดพรมแดนเต็มรูปแบบ หวังฟื้นฟูเศรษฐกิจ-ท่องเที่ยว
ฮ่องกง-จีน เปิดพรมแดนเต็มรูปแบบในวันนี้ (6 ก.พ.66) หลังพยายามฟื้นฟูเศรษฐกิจและอุตสาหกรรมท่องเที่ยวที่ได้รับผลกระทบจากมาตรการโควิด 
ฮ่องกง-จีน เปิดพรมแดนเต็มรูปแบบในวันนี้ (6 ก.พ.66) หลังพยายามฟื้นฟูเศรษฐกิจและอุตสาหกรรมท่องเที่ยวที่ได้รับผลกระทบจากมาตรการโควิด
6 ก.พ. 2566

สำนักข่าวบลูมเบิร์ก รายงานว่า ฮ่องกงกับจีนกลับมาเปิดพรมแดนระหว่างกันอย่างเต็มรูปแบบในวันนี้ (6 ก.พ.) โดยเป็นส่วนหนึ่งของแคมเปญฮ่องกงในการฟื้นฟูเศรษฐกิจและอุตสาหกรรมการท่องเที่ยวที่ได้รับผลกระทบจากมาตรการสกัดโควิด-19
โดยโควต้าการรับนักเดินทางรายวันและข้อกำหนดการตรวจหาเชื้อโควิดถูกยกเลิก และมีการเปิดด่านตรวจพรมแดนทั้งหมด นอกจากนี้ ทางการฮ่องกงยังยกเลิกการแบนนักท่องเที่ยวจากทั่วโลกที่ไม่ได้ฉีดวัคซีนอีกด้วย
สำหรับการเปิดพรมแดนครั้งนี้นับเป็นก้าวหนึ่งของความพยายามของฮ่องกงในการกอบกู้ชื่อเสียงในฐานะศูนย์กลางธุรกิจที่เชื่อมโยงจีนแผ่นดินใหญ่กับประเทศอื่นๆ ในโลก และเกิดขึ้นไม่กี่วันหลังจากที่นายจอห์น ลี ผู้บริหารเขตปกครองพิเศษฮ่องกง ได้เปิดตัวแคมเปญประชาสัมพันธ์เพื่อฟื้นฟูเศรษฐกิจและต้อนรับนักท่องเที่ยว
ทั้งนี้นายลีกำลังดำเนินการเพื่อดึงดูดเม็ดเงินลงทุนใหม่ๆ เข้าสู่ฮ่องกงและมุ่งมั่นทำให้ฮ่องกงกลับคืนสู่ชีวิตปกติและคืนสถานะการเป็นศูนย์กลางทางการเงิน โดยหนังสือพิมพ์เซาท์ ไชน่า มอร์นิ่ง โพสต์รายงานเมื่อวานนี้ (5 ก.พ.) ว่า นายลีพยายามโน้มน้าวให้บริษัทน้ำมันยักษ์ใหญ่อย่างซาอุดีอารามโคและหน่วยงานของบริษัทดังกล่าวพิจารณาเข้าจดทะเบียนในตลาดหลักทรัพย์ฮ่องกงเป็นแห่งที่สอง